Direktiva 1999/33/ES Evropskega parlamenta in Sveta

z dne 10. maja 1999

o spremembi Direktive Sveta 67/548/EGS v zvezi z označevanjem nekaterih nevarnih snovi v Avstriji in na Švedskem

EVROPSKI PARLAMENT IN SVET EVROPSKE UNIJE STA

ob upoštevanju Pogodbe o ustanovitvi Evropske skupnosti in zlasti člena 95 Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

v skladu s postopkom, določenim v členu 251 Pogodbe [3],

(1) ker člen 30 Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [4] določa, da države članice ne smejo prepovedati, omejiti ali ovirati dajanja v promet snovi, ki so v skladu z navedeno direktivo;

(2) ker člen 23(2)(c) Direktive 67/548/EGS zahteva, da vsako pakiranje snovi prikazuje simbole za nevarnost, kakor je določeno v Prilogi II; ker člen 23(2)(e) navedene direktive zahteva, da vsako pakiranje snovi navaja posebne stavke S (varnostni napotki) o varni uporabi snovi, ker je besedilo navedenih stavkov S določeno v Prilogi IV k navedeni direktivi;

(3) ker člen 69 Akta o pristopu iz leta 1994 in Priloga VIII k Aktu določata, da se člen 30 skupaj s členom 23(2) Direktive 67/548/EGS do 1. januarja 1999 ne uporablja za Avstrijo in da Avstrija lahko zahteva uporabo oznak z dodatnimi simboli, ki niso vključeni v Prilogo II, in oznak z dodatnimi stavki S, ki niso vključeni v Prilogo IV k navedeni direktivi in se nanašajo na protiukrepe v primeru nesreče, ter da je treba navedene določbe do 31. decembra 1998 revidirati v skladu s postopki ES;

(4) ker člen 23(2)(d) Direktive 67/548/EGS zahteva, da vsako pakiranje snovi navaja specifične stavke R (opozorilni stavki) o posebnih tveganjih zaradi nevarnosti, ki jih vključuje uporaba snovi, ker je besedilo navedenih stavkov R določeno v Prilogi III k navedeni direktivi;

(5) ker člen 112 Akta o pristopu iz leta 1994 in Priloga XII k Aktu določata, da se člen 30 skupaj s členom 23(2)(d) Direktive 67/548/EGS do 1. januarja 1999 ne uporablja za Švedsko in da Švedska lahko zahteva uporabo dodatnih stavkov R, "R-322" in "R-340", ki nista vključena v Prilogo III k navedeni direktivi, in da je treba navedene določbe do 31. decembra 1998 revidirati v skladu s postopki Skupnosti;

(6) ker Direktiva 1999/45/ES Evropskega parlamenta in Sveta z dne 31. maja 1999 glede približevanja zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov [5] predvideva nekatere posebne pogoje za uporabo Direktive, med drugim glede dodatnih simbolov ter stavkov R in S za Avstrijo in Švedsko, da se upošteva raven njunih standardov za varstvo zdravja in okolja; ker so ti posebni pogoji omejeni na obdobje dveh let od 1. januarja 1999 do 31. decembra 2000; ker si je treba v navedenem obdobju prizadevati za skladnost tržnih pogojev za nevarne snovi in pripravke;

(7) ker je znanstveni in tehnični napredek v okviru mednarodnih pogajanj o usklajevanju razvrščanja nevarnih snovi glede "R-322" predvidljiv in ker so se glede na tekoča mednarodna pogajanja o označevanju nevarnih snovi in ob upoštevanju raziskave o označevanju, ki jo je sprožila Komisija, strokovnjaki držav članic sporazumeli, da bodo temeljito revizijo sedanje zakonodaje Skupnosti glede "R-340" obravnavali prednostno;

(8) ker bo treba zakonodajo Skupnosti revidirati glede na rezultate pogajanj o mednarodnem usklajevanju razvrščanja in označevanja nevarnih snovi in ker se lahko pričakuje, da bo rezultat vodil v približevanje standardov v tem pogledu po vsej Skupnosti;

(9) ker resolucija Sveta in predstavnikov vlad držav članic, ki so se sestali v okviru Sveta, z dne 3. decembra 1990 o izboljšanju preprečevanja in zdravljenja akutnih zastrupitev pri človeku [6] zahteva uskladitev postopkov za zbiranje kliničnih toksikoloških podatkov v vseh centrih za zastrupitve v Skupnosti, da se poenostavi razvijanje politike za preprečevanje toksikološkega tveganja; ker morajo ustrezni pristojni organi v sodelovanju s Komisijo med centri za zastrupitve ali, kadar je to primerno, drugimi pristojnimi službami v ta namen vzpostaviti sistem Skupnosti za obveščanje in sodelovanje v zvezi z razpoložljivostjo protistrupov;

(10) ker bi simbol, ki navaja, da je treba ostanke nekaterih nevarnih snovi zbirati ločeno od drugih odpadkov, lahko zmanjšal morebitno sproščanje nevarnih snovi v okolje, tako da bi izboljšal uporabo sistemov za zbiranje posebnih odpadkov pri prebivalstvu; ker je potrebno še nekaj časa za preverjanje potrebe po takem simbolu v Skupnosti zaradi pomanjkanja nekaterih dokazov;

(11) ker pregleda zakonodaje Skupnosti o nevarnih snoveh v zvezi z določbami Akta o pristopu iz leta 1994 za Avstrijo in Švedsko ni bilo mogoče zaključiti do 31. decembra 1998;

(12) ker je treba v predpisanem obdobju izvzetja nadaljevati z revizijo določb te direktive v skladu s postopki Skupnosti; ker se bo ne glede na rezultate navedene revizije ob koncu navedenega obdobja pravni red Evropskih skupnosti za Avstrijo in Švedsko vendarle uporabljal pod enakimi pogoji, kot se uporablja v drugih državah članicah;

(13) ker zakonodaja Skupnosti lahko predvidi odstopanja za omejena obdobja za nekatere države članice glede na njihovo posebno situacijo,

SPREJELA NASLEDNJO DIREKTIVO:

Člen 1

Členu 23 Direktive 67/548/EGS se dodata naslednja odstavka:

"5. Avstrija lahko od 1. januarja 1999 do 31. decembra 2000 zahteva uporabo:

- dodatnega simbola "prekrižana posoda za odpadke" o odstranjevanju odpadkov, ki ni vključen v Prilogo II, in

- dodatnega stavka S, "Protistrup obstaja, zdravstveno osebje naj se posvetuje s centrom za zastrupitve"

- o protiukrepih v primeru nesreče, ki niso našteti v Prilogi IV.

6. Švedska lahko od 1. januarja 1999 do 31. decembra 2000 zahteva uporabo naslednjih dodatnih stavkov R, ki nista vključena v Prilogo III:

- "R-322" za snovi z akutnimi toksičnimi učinki, ki niso zajeti v merilih za razvrščanje iz Priloge VI (švedska kategorija "zmerno zdravju škodljivo"), in

- "R-340" za snovi, razvrščene med rakotvorne, skupina 3, namesto stavka R40."

Člen 2

Republika Avstrija in Kraljevina Švedska sprejmeta in objavita predpise, potrebne za uskladitev s to direktivo, najpozneje do 30. julija 2000. O tem takoj obvestita Komisijo.

Zadevni državi članici se v sprejetih predpisih sklicujeta na to direktivo ali pa sklic nanjo navedeta ob njihovi uradni objavi. Način sklicevanja določita državi članici.

Člen 3

Ta direktiva je naslovljena na države članice.

V Bruslju, 10. maja 1999

Za Evropski parlament

Predsednik

J. M. Gil-Robles

Za Svet

Predsednik

H. Eichel

[1] UL C 374, 3.12.1998, str. 15.

[2] UL C 40, 15.2.1999, str. 43.

[3] Mnenje Evropskega parlamenta z dne 16. decembra 1998 (UL C 98, 9.4.1999, str. 151), Skupno stališče Sveta z dne 8. februarja 1999 (UL C 58, 1.3.1999, str. 26) in Sklep Evropskega parlamenta z dne 10. marca 1999 (UL C 175, 21.6.1999). Sklep Sveta z dne 29. aprila 1999.

[4] UL 196, 16.8.1967, str. 1. Direktiva, kakor je nazadnje spremenjena z Direktivo Komisije 98/98/ES (UL L 355, 30.12.1998, str. 1).

[5] UL L 200, 30.7.1999, str. 1.

[6] UL C 329, 31.12.1990, str. 6.

--------------------------------------------------